Ampuminen tapahtui alakoulussa Pohjois-Kaliforniassa tiistaina.

Tehama Countyn apulaisheriffi kertoo yksityiskohtia ampumisesta. (CNN)

Ainakin viisi ihmistä on kuollut ja kaksi lasta haavoittunut kouluampumisessa Pohjois-Kalifornian maaseudulla tiistaiaamuna paikallista aikaa.

Viranomaisten mukaan Rancho Tehaman alakoululla ammuttiin useita laukauksia kahdeksan aikaan aamulla. Apulaissheriffi Phil Johnston kertoi KCRA-uutiskanavalle, että poliisi on surmannut tekijän. Tekijä on yksi viidestä kuolleesta.

Ampuminen alkoi viranomaisten mukaan asunnosta ja siirtyi kouluun. Tekijä on liikkunut useissa paikoissa, sillä poliisin mukaan erillisiä rikospaikkoja on seitsemän. Paikalla pienessä kylässä Red Bluffin läheisyydessä on yli sata poliisia.

Amerikkalaismedia kertoi aiemmin, että kuusivuotias lapsi on lennätetty helikopterilla sairaalaan. Hänellä oli kaksi ampumahaavaa kehossaan. Toista lasta on ammuttu jalkaan, ja lisäksi 30-vuotias mies on haavoittunut reiteen.

- Tämä on hyvin surullinen päivä Tehama Countylle, nimettömänä pysytellyt, selvästi järkyttynyt poliisikonstaapeli sanoi Record Searchlight -lehdelle.

Haavoittuneiden määrä on epäselvä. Mediatietojen mukaan ainakin 10 ihmistä olisi joutunut sairaalaan. Kaikki koulun oppilaat on evakuoitu.

Tapahtumapaikalta löydettiin puoliautomaattinen kivääri ja kaksi käsiasetta, apulaissheriffi Johnston sanoi Fox San Diegon mukaan.

Tämä kaveri on hullu

Brian Flint kertoi saaneensa aamulla puhelun, että hänen kämppäkaveriaan on ammuttu ja hänen autonsa varastettu. Tekijä on ilmeisesti hänen naapurinsa.

- Naapuri on ammuskellut useita luoteja viime aikoina, satoja ammuksia, isoja lippaita. Me olemme tehneet selväksi, että tämä kaveri on hullu ja että hän on uhkaillut meitä, Flint totesi Record Searchlightille.

Flintin kämppäkaveri Joe kuoli iskussa.

Vaihdettu juttuun uusi video klo 22.18.